text: Statsfængsel skal fyre
  17 oktober 2013 kl. 15.43
  Statsfængslet i Enner ved Horsens skal spare næsten 30 stillinger væk, lyder det fra Kriminalforsorgen.
  Kriminalforsorgen har set på, hvordan fængslerne kan spare.
  Og i Enner kan 28,7 fuldtidsstillinger skæres væk fra den 1. januar, mener Kriminalforsorgen ifølge Horsens Folkeblad.
  Men forslaget er fuldstændig urealistisk, siger fængselsinspektør Jørgen Bang, der i Horsens Folkeblad giver udtryk for sin frustration og bekymring over personalets sikkerhed, hvis sparekravet effektueres.
  Ifølge ham er forslaget umuligt, bl.a. fordi fængslet i sommer fik en afdeling for 48 rockere.
  